钦定古今图书集成/方舆汇编/职方典/第1132卷 > 《六先生祠记》明·陈凤梧
## 钦定古今图书集成/方舆汇编/职方典/第1132卷 > 《六先生祠记》明·陈凤梧

汉阳为郡，居江汉之会，地狭而民贫，然先贤名儒往
往宦游其邦，而流风馀韵有存焉者。若宋游定夫先
生以程门高弟尝知军事，临政之馀，日召群弟子讲
明“道德性命，于是人知好学而有士君子之风。”其后
考亭高弟勉斋黄先生来守是邦，则益推而大之。郡
旧无城堡，力请于朝宁及达于制司，欲筑城以备南
北之冲，其经画精详，可传诸久远。既而岁大饥，籴客
米，发常平以赈之。分遣官属，亲诣都鄙，劳来备至，远
近之民咸归心焉。暇则亲诣于庠，为诸生讲论。有《孟
子要旨》二十条，皆示人以为学之关键。又于凤栖山
为屋，以馆四方之士，立周、程、游、朱四先生祠以风励
之。盖二程先生家于黄陂，与郡为邻愬其源，则濂溪
先生实家营道；究其派，则考亭先生尝游石鼓岳麓，
皆湖南之地，有不可遗者，而定夫先生则所谓常游
宦者也。世变既久，祠宇荡然。弘治甲子，馀姚蔡君钦
以工部郎中来知郡事。又明年为正德丙寅，政务就
绪，乃按图志求祠故址，适在郡治之后，遂复为祠，而
益勉斋先生、杨先生名曰《六先生祠》。丁卯春，凤梧适
以巡学至郡，晋谒祠，上下叹慕者久之，嘉蔡君之留
心风化而诸生之有所瞻依也。蔡君因以记为请。属
时校阅方殷，未暇缔思。己巳秋，知县段钦、训导郝朝
元、谭文、余鸿、文炯辈，复申前请。凤梧窃惟孔、孟而后，
斯道失传者千有馀年，至周、程、游、朱四先生始昌大
休明，有以续其不传之绪。而游、黄二先生则嗣程、朱
之的派，皆有功于天下后世，不可诬者。今四先生已
通祀于天下，列于学宫，而复有专祠，固不为黩。若二
先生则尚未有以通祀之典请于朝者。此而祀之，得
非为他日之张本耶？近得勉斋先生文集，间令诸生
录其遗书，义有关于是郡者，汇成一编，名《汉阳政教
录》，俾藏诸学宫，以垂示将来。夫记六先生祠，而特详
于勉斋先生者，本其所自也。若夫希圣希贤之方，则
先生之记详矣。诸生其试思之。